En ung mand blev tidligt fredag fundet afklædt og forslået tæt ved Legeparken i Kolding.

Sydøstjyllands politi efterforsker lige nu en grov voldssag, efter en 16-årig dreng blev fundet natten til fredag stærkt forslået.

Det skriver JydskeVestkysten.

Politiet: Han har fået rigtig mange bank

Ifølge avisen modtog politiet i nat en anmeldelse om slagsmål i området tæt ved legepladsen. Tre timer senere fandt man en ung mand nøgen og stærkt forslået, som straks blev kørt på hospitalet.

- Den 16-årige dreng har fået rigtig mange bank, men vi ved ikke, hvad der ligger bag, siger leder af lokalpolitiet i Kolding til JydskeVestkysten.

Avisen skriver, at man har anholdt en 17-årig mand. Den anholdte havde blod på sig, som angiveligt stammer fra overfaldet.

Den 17-årige er senere på eftermiddagen blevet løsladt, og politiet oplyser samtidig til JydskeVestkysten, at offeret er ved bevidsthed og at det har været muligt at afhøre ham.

Overfor TV 2 bekræfter Sydøstjyllands Politi hændelsen, men har ikke yderligere kommentarer. Dog fortæller de, at man efterforsker sagen på højtryk.